**สรุปสาระสำคัญการดำเนินการปฏิรูปประเทศด้านพลังงาน**

**ที่จะเริ่มดำเนินการในปี 2561 และผลประโยชน์ที่ประเทศและประชาชนจะได้รับ**

จากสถานการณ์พลังงานที่การจัดหาพลังงานไม่เป็นไปตามเป้าหมาย ตลาดไม่เอื้อต่อการแข่งขัน  
การเปลี่ยนแปลงเทคโนโลยีใหม่ที่จะมีผลต่อการใช้และการจัดหาพลังงานยังไม่มีการประเมินผลกระทบและ  
การกำหนดทิศทางพัฒนาที่ชัดเจน ตลอดจนการบริหารจัดการภาครัฐที่ผ่านมาขาดการยอมรับของประชาชนก่อให้เกิดความขัดแย้งและนำไปสู่การชะงักของการลงทุนด้านพลังงานที่สำคัญของประเทศ อาทิ การสำรวจและผลิตปิโตรเลียม และการลงทุนโรงไฟฟ้า เป็นต้น

คณะกรรมการปฏิรูปประเทศด้านพลังงานพิจารณาแล้วเห็นว่าหากไม่เร่งแก้ปัญหาและปรับเปลี่ยน  
การพัฒนาด้านพลังงานใหม่ทั้งระบบ อาจส่งผลกระทบต่อเศรษฐกิจของประเทศอย่างมีนัยสำคัญ เนื่องจาก “พลังงาน” ถือเป็นสาขาการผลิตที่สำคัญในการขับเคลื่อนเศรษฐกิจของประเทศ คณะกรรมการฯ จึงวิเคราะห์สถานการณ์ ปัญหา อย่างครบวงจร และกำหนดโรดแมปการปฏิรูป 5 ปี (พ.ศ.2561- 2565) เพื่อมุ่งปรับการบริหารจัดการพลังงานของภาครัฐใหม่ที่เน้นการมีส่วนร่วมของประชาชน ปรับรูปแบบการวางแผนจัดหาพลังงานเพื่อสร้างความมั่นคงด้านพลังงาน ปรับโครงสร้างกิจการพลังงานให้มีการแข่งขันเพิ่มขึ้น พัฒนาพลังงานทดแทนเพื่อเป็นทางเลือกให้ประชาชนมีอิสระด้านพลังงานในการผลิตเอง ใช้เอง เหลือขาย ส่งเสริมการใช้พลังงานอย่าง  
มีประสิทธิภาพในทุกภาคส่วน ตลอดจนผลักดันการสร้างฐานรายได้ใหม่ของประเทศจากอุตสาหกรรมพลังงาน โดยมีสาระสำคัญการดำเนินการปฏิรูปประเทศด้านพลังงาน 6 ด้าน 17 ประเด็นปฏิรูป ที่จะต้องผลักดันให้เริ่มดำเนินการภายในปี 2561 และผลประโยชน์ที่ประเทศและประชาชนจะได้รับ ดังนี้

**1. การเตรียมการขับเคลื่อน 17 ประเด็นปฏิรูปภายในปี 2561**

* 1. **ด้านการบริหารจัดการพลังงานของประเทศ** ปฏิรูปใน 3 ประเด็น
* **ปฏิรูปองค์กรด้านพลังงาน** จะปรับโครงสร้างองค์กร จัดทำ Code of Conduct หน่วย นโยบาย-กำกับ-ปฏิบัติ และปรับแก้กฎหมายเพื่อสร้าง One Stop Service โรงไฟฟ้าและก๊าซธรรมชาติให้เกิดขึ้นจริงภายในปี 2562
* **พัฒนาศูนย์สารสนเทศพลังงานแห่งชาติ** จะพัฒนาระบบข้อมูลและสารสนเทศด้านพลังงานให้สมบูรณ์เชื่อมโยง Big Data และเตรียมการพัฒนาให้เป็นศูนย์สารสนเทศพลังงานแห่งชาติที่สามารถให้บริการภายในปี 2562
* **สร้างธรรมาภิบาลและการมีส่วนร่วมทุกภาคส่วน** ดำเนินการ 4 เรื่องที่สำคัญ ได้แก่

- ให้ภาคประชาชนมีส่วนร่วมในการให้ข้อเสนอแนะต่อรัฐอย่างเป็นทางการ โดยปี 2561 จะแต่งตั้งคณะกรรมการภาคประชาสังคมภายใต้คำสั่งรัฐมนตรีว่าการกระทรวงพลังงาน

- จัดตั้งโรงไฟฟ้าที่ประชาชนมีส่วนร่วมเสนอพื้นที่ โดยกำหนดให้การจัดตั้งโรงไฟฟ้าขนาดใหญ่มีเงื่อนไขว่าต้องมีการพิจารณากำหนดพื้นที่ตั้งโรงไฟฟ้าที่ประชาชนมีส่วนร่วมในการนำเสนอผ่านการรับรองระดับจังหวัด และคณะกรรมการที่เกี่ยวข้อง โดยในปี 2561 จะจัดตั้งคณะกรรมการกำหนดแนวทางดำเนินการ เพื่อให้สามารถดำเนินการให้ได้มาซึ่งพื้นที่จัดตั้งโรงไฟฟ้าที่ประชาชนเสนอเองภายใน 2 ปี

- การจัดสรรค่าภาคหลวงสู่ชุมชน เพิ่มสัดส่วนรายได้ให้พื้นที่ผลิตและกระจายสู่พื้นที่ทั่วประเทศ โดยใน  
ปี 2561 จะประสานกับกระทรวงมหาดไทยทบทวนการจัดสรรค่าภาคหลวงเพื่อนำไปสู่การแก้กฎหมายการจัดสรรค่าภาคหลวงให้เหมาะสม ต่อไป

- สร้างระบบธรรมาภิบาลในการบริหารจัดการอย่างเท่าเทียมทุกองค์กร อาทิ ภาครัฐต้องลดความทับซ้อนในการดำรงตำแหน่งรัฐวิสาหกิจ ปรับแก้กฎหมายในการกำหนดให้การรับฟังความคิดเห็นให้มุ่งเน้นคนในพื้นที่ และประสานหน่วยงานและภาคเอกชนส่งเสริมวิสาหกิจเพื่อสังคมนำร่อง โดยการดำเนินการจะเริ่มในปี 2561 เพื่อให้เกิดผลในปี 2562 ต่อไป

* 1. **ด้านไฟฟ้า** ปฏิรูปใน 3 ประเด็น
* **ปฏิรูปโครงสร้างแผนพัฒนากำลังการผลิตไฟฟ้า (PDP)** จัดทำ PDP ใหม่ที่คํานึงถึงความสมดุลรายภาค ปรับปรุงอัตราค่าไฟฟ้า และมุ่งเพิ่มความมั่นคงระบบไฟฟ้าสำหรับจุดที่มีความเสี่ยงและมีความสำคัญต่อประเทศชาติ โดยในปี 2561 จะศึกษาข้อมูลสำคัญเพื่อนำไปสู่การจัดทำ PDP ใหม่ในปี 2562 และสามารถให้หน่วยงานนำแผนไปดำเนินการตั้งแต่ปี 2563
* **ส่งเสริมการแข่งขันในกิจการไฟฟ้า** เน้นส่งเสริมกิจการไฟฟ้าที่ใช้พลังงานทดแทนที่ผลิตและซื้อขายไฟฟ้ากันเองภายในชุมชน โดยในปี 2561 จะจัดตั้งคณะกรรมการเพื่อจัดทำร่างระเบียบการส่งเสริมกิจการไฟฟ้าเพื่อเพิ่มการแข่งขันที่ใช้พลังงานทดแทน
* **ปรับโครงสร้างการบริหารกิจการไฟฟ้า** โดยบูรณาการหน่วยงานกิจการไฟฟ้าเพื่อเพิ่มประสิทธิภาพการบริหารจัดการไฟฟ้าและการลงทุนของประเทศ โดยในปี 2561 จะศึกษาความเหมาะสมการบูรณาการหน่วยงานกิจการไฟฟ้า และศึกษาระเบียบ TPA ของระบบส่งและระบบจำหน่าย และส่งเสริมกิจการจำหน่ายเพื่อเพิ่มบทบาทภาคเอกชนและส่งเสริมให้มีการแข่งขันมากขึ้น
  1. **ด้านปิโตรเลียมและปิโตรเคมี** ปฏิรูปใน 2 ประเด็น
* **พัฒนาอุตสาหกรรมก๊าซธรรมชาติ** โดยปี 2561 จะจัดหาก๊าซธรรมชาติให้มีความต่อเนื่อง และศึกษาโอกาสการพัฒนาให้ประเทศไทยเป็น Regional LNG Hub ของภูมิภาค
* **พัฒนาปิโตรเคมี ระยะที่ 4** เพื่อสร้างความเข้มแข็งของอุตสาหกรรมปิโตรเคมีจากฐานการผลิตปัจจุบันในพื้นที่ชายฝั่งทะเลตะวันออก รวมถึงการกำหนดพื้นที่ใหม่ที่มีศักยภาพในการพัฒนาอุตสาหกรรมปิโตรเคมีระยะยาว โดยในปี 2561 จะจัดทำแผนการพัฒนาอุตสาหกรรมแปรรูปพลาสติกและเคมีภัณฑ์ แผนการพัฒนาอุตสาหกรรมปิโตรเคมีระยะที่ 4 ในพื้นที่ชายฝั่งทะเลตะวันออก และศึกษากรอบการพัฒนา ปิโตรเคมีระยะที่ 4 ในระยะยาว
  1. **ด้านพลังงานทดแทน** ปฏิรูปใน 4 ประเด็น
* **การบริหารจัดการเชื้อเพลิงไม้โตเร็วสำหรับโรงไฟฟ้าชีวมวล** เพื่อสร้างความมั่นคงระบบไฟฟ้า สร้างพืชเศรษฐกิจใหม่ และสนับสนุนการเพิ่มรายได้กับชุมชน โดยในปี 2561 จะบูรณาการข้อมูลไม้โตเร็ว กำหนดพื้นที่ปลูก และขยายผลดำเนินการตั้งแต่ปี 2562 ในการสนับสนุนตั้งวิสาหกิจชุมชนผลิตเชื้อเพลิง กำหนดมาตรฐานและราคากลางของเชื้อเพลิง
* **ส่งเสริมการนำขยะไปเป็นเชื้อเพลิงเพื่อผลิตไฟฟ้า** แก้ปัญหาด้านขยะและสนับสนุนการเพิ่มรายได้กับชุมชน โดยประสานหน่วยงานออกมาตรการสนับสนุนรวบรวมขยะ และกำหนดให้มีกฎหมายบังคับใช้วิธีการแยกขยะ การขนส่ง การจัดเก็บ ภายใน 2 ปี
* **ติดตั้งโซลาร์รูฟเสรี** ปรับปรุงกฎหมาย มาตรการสนับสนุนการติดตั้งโซลาร์รูฟเสรีภายใน 1 ปี เพื่อส่งเสริมการติดตั้งโซลาร์รูฟเสรีให้เป็นไปอย่างแพร่หลาย
* **ปฏิรูปโครงสร้างการใช้พลังงานภาคขนส่งเพื่อสร้างกรอบและโครงสร้างการใช้พลังงานภาคขนส่ง  
  ที่เหมาะสมกับประเทศ** นำไปสู่การกำหนดนโยบายที่เกี่ยวข้องทั้งด้านเกษตร การลงทุนอุตสาหกรรมเชื้อเพลิงชีวภาพ โรงกลั่น และยานยนต์ โดยในปี 2561 จะทำการประมาณความต้องการใช้น้ำมันเชื้อเพลิง (BAU) เพื่อนำไปสู่การกำหนดโครงสร้างพลังงานภาคขนส่ง ปรับปรุง AEDP EEP และ  
  Oil Plan และดำเนินการและมาตรการลดผลกระทบกับผู้เกี่ยวข้อง ในปี 2562 เป็นต้นไป
  1. **อนุรักษ์และใช้พลังงานอย่างมีประสิทธิภาพ** ปฏิรูปใน 3 ประเด็น
* **ส่งเสริมการอนุรักษ์พลังงานกลุ่มอุตสาหกรรม** ในปี 2561 กรมพัฒนาพลังงานทดแทนและอนุรักษ์พลังงานร่วมกับกรมโรงงานอุตสาหกรรมดำเนินโครงการลดใช้พลังงานในภาคอุตสาหกรรม อาทิ  
  การเพิ่มประสิทธิภาพหม้อไอน้ำ เพิ่มประสิทธิภาพระบบไอน้ำสำหรับโรงไฟฟ้าชีวมวล ฯลฯ
* **การใช้ข้อบัญญัติเกณฑ์มาตรฐานอาคารด้านพลังงาน (Building Energy Code: BEC)** โดยใน  
  ปี 2561 กำหนดให้กฎกระทรวงกำหนดประเภท หรือขนาดของอาคาร และมาตรฐาน หลักเกณฑ์ และวิธีการในการออกแบบอาคารเพื่อการอนุรักษ์พลังงาน พ.ศ. ... ประกาศในราชกิจจานุเบกษาและ  
  มีการบังคับใช้
* **การใช้มาตรการบริษัทจัดการพลังงาน (ESCO) สำหรับหน่วยงานภาครัฐ** โดยในปี 2561 จะยกร่างกฎหมายสำหรับรูปแบบธุรกิจ ESCO มาใช้กับภาครัฐเสนอคณะรัฐมนตรีเพื่อเห็นชอบในหลักการ นำไปสู่การออกระเบียบวิธีปฏิบัตินำไปปฏิบัติจริงในระยะต่อไป
  1. **เทคโนโลยี นวัตกรรม และโครงสร้างพื้นฐานพลังงาน** ปฏิรูปใน 2 ประเด็น
* **ส่งเสริมการผลิตและการใช้ยานยนต์ไฟฟ้าในประเทศ**  เพื่อให้ประเทศไทยมีทิศทางและความชัดเจนนโยบายพัฒนาอุตสาหกรรมยานยนต์ไฟฟ้าสามารถวางแผนด้านพลังงานเพื่อรองรับได้อย่าง  
  มีประสิทธิภาพ ในปี 2561 จะจัดตั้งคณะกรรมการระดับชาติศึกษากำหนดทิศทางการพัฒนา ประกาศเป้าหมายการพัฒนาและการใช้ยานยนต์ไฟฟ้า ปรับปรุงแผนด้านพลังงานและการจัดหาพลังงานเพื่อรองรับ
* **ส่งเสริมเทคโนโลยีระบบการกักเก็บพลังงาน** เพื่อให้ประเทศไทยมีทิศทางการส่งเสริมการลงทุนและ  
  มีการนำระบบกักเก็บพลังงานมาใช้พัฒนาโครงข่ายไฟฟ้าของประเทศอย่างเป็นรูปธรรม ในปี 2561  
  จะจัดตั้งคณะกรรมการศึกษาโอกาสและความเป็นไปได้ในการส่งเสริมการลงทุนอุตสาหกรรมการผลิตระบบกักเก็บพลังงานเป็นอุตสาหกรรมอนาคตของประเทศ และกำหนดแผนการนำมาใช้ในระบบสายส่งในภาคพลังงานต่อไป

(รายละเอียดตามเอกสารแนบ)

1. **ประโยชน์ที่ประเทศและประชาชนได้รับ**
   1. **ผลผลิตที่จะเกิดขึ้น**

* **ระยะสั้น ปี 2561 -2562** มุ่งเน้นการปรับปรุงการบริหารจัดการพลังงาน สร้างแผนจัดหาพลังงาน  
  ที่ได้รับการยอมรับ ส่งเสริมพลังงานทดแทนและอนุรักษ์พลังงาน และกำหนดทิศทางการพัฒนาและ  
  การลงทุนเทคโนโลยีใหม่ของประเทศ เพื่อให้บรรลุเป้าหมาย ได้แก่
* สร้าง Code of Conduct ในหน่วยงานพลังงานของประเทศ
* สร้าง OSS โรงไฟฟ้าที่แท้จริงสนับสนุนการลงทุนประเทศ
* การสร้างศูนย์สารสนเทศพลังงานแห่งชาติ
* มีพื้นที่ตั้งโรงไฟฟ้าที่ประชาชนเสนอเองเป็นครั้งแรก
* รัฐบาลปรับแผนการจัดหาพลังงานใหม่ทั้งไฟฟ้า ก๊าซธรรมชาติ และน้ำมัน
* ปรับโครงสร้างบริหารกิจการไฟฟ้า และส่งเสริมกิจการไฟฟ้าเสรีที่ใช้พลังงานทดแทน
* ศึกษาโอกาสพัฒนาเป็น Regional LNG Trading Hub
* ริเริ่มการสร้างฐานเศรษฐกิจใหม่ของประเทศจากปิโตรเคมี
* มีการกำหนดทิศทางลงทุนและการพัฒนายานยนต์ไฟฟ้า และระบบกักเก็บพลังงานที่ได้รับการยอมรับจากผู้ลงทุน
* จัดทำกฎหมายและระเบียบที่เกี่ยวข้องกับการอนุรักษ์และใช้พลังงานอย่าง  
  มีประสิทธิภาพ อาทิ การใช้ข้อบัญญัติเกณฑ์มาตรฐานอาคารด้านพลังงาน (Building Energy Code: BEC) การใช้มาตรการบริษัทจัดการพลังงาน (ESCO) สำหรับหน่วยงานภาครัฐ
* **ระยะปานกลาง ปี 2563 -2565** การบริหารจัดการด้านพลังงานมีธรรมาภิบาล มีการลงทุนโครงสร้างพื้นฐานตามแผนการจัดหาที่ปรับปรุงใหม่ กระตุ้นการลงทุนด้านพลังงาน และเพิ่มขีดความสามารถของประเทศได้อย่างมีนัยสำคัญ เพื่อให้บรรลุเป้าหมาย ได้แก่
* มีโรงไฟฟ้า สายส่ง ระบบท่อ ตามแผนลงทุนและจัดหาโครงสร้างพื้นฐาน
* เริ่มสร้างฐานลงทุนใหม่จากปิโตรเคมี ระยะที่ 4
* อุตสาหกรรมพลังงานทดแทน ยานยนต์ไฟฟ้า และระบบกักเก็บพลังงาน มีการขยายตัวภายในประเทศตามเป้าหมายของคณะกรรมการระดับประเทศ
* ลดการผูกขาด สร้างการแข่งขันในทุกกิจการพลังงาน ประชาชนเข้าถึงการใช้พลังงานในราคาที่เป็นธรรม ได้รับคุณภาพและการบริการที่ดีขึ้น
* บังคับใช้กฎหมายและระเบียบที่เกี่ยวข้องกับการอนุรักษ์และใช้พลังงานอย่าง  
  มีประสิทธิภาพ
* สร้างงาน สร้างรายได้ สร้างคุณภาพชีวิตที่ดีขึ้น
  1. **ผลที่ประเทศและประชาชนจะได้รับ**
* **การบริหารจัดการ** การให้บริการประชาชนเป็นไปอย่างมีประสิทธิภาพ ประชาชนมีความเข้าใจสามารถเข้าถึงข้อมูลพลังงานสะดวกและได้รับความเชื่อถือ มีกลไกการมีส่วนร่วมในการกำหนดนโยบาย การคัดเลือกพื้นที่พัฒนา ทำให้เกิดความไว้วางใจ ตลอดจนมีกรอบแนวทางธรรมาภิบาลในการดำเนินงานทั้งรัฐ NGOs และผู้ประกอบการอย่างเท่าเทียมกันเพื่อให้การดำเนินการโปร่งใส ตรวจสอบได้ นำไปสู่การลดข้อขัดแย้งในสังคม
* **ด้านไฟฟ้า** การพัฒนาโรงไฟฟ้าเป็นไปตามแผน ประชาชนมีพลังงานใช้อย่างเพียงพอและมั่นคง ในราคาที่เหมาะสมเป็นธรรมเพิ่มการพึ่งพาตนเองทางพลังงานจากการส่งเสริมพลังงานทดแทนอย่างเสรี สร้างงาน สร้างอาชีพ ลดภาระของภาครัฐในการลงทุนโครงสร้างพื้นฐาน และลดการนำเข้าเชื้อเพลิงจากต่างประเทศและการลงทุนระบบส่ง ระบบจำหน่าย เกิดการบูรณาการ  
  ผู้ใช้ไฟฟ้าได้ประโยชน์จากราคา และคุณภาพบริการที่ดีขึ้น
* **ด้านปิโตรเลียมและปิโตรเคมี** สร้างโอกาสในการเป็นศูนย์กลางการซื้อขาย LNG ของภูมิภาค และสร้างฐานเศรษฐกิจใหม่ให้กับประเทศ โดยการพัฒนาอุตสาหกรรมปิโตรเคมี ระยะที่ 4 อาทิ ปิโตรเคมีระยะที่ 4 ที่จะมีมูลค่าลงทุนเพิ่มอีกอย่างน้อย 300,000 ล้านบาท ภายใน 2-3 ปี ช่วยผลักดันให้ไทยมีโอกาสก้าวสู่ประเทศที่พัฒนาแล้วที่มีรายได้ต่อหัวเฉลี่ยมากกว่า 15,000 ซึ่งจะสร้างขีดความสามารถในการแข่งขันของประเทศ
* **ด้านพลังงานทดแทน** สร้างรายได้ให้กับชุมชนและส่งเสริมให้ประชาชนมีส่วนร่วมในการผลิตพลังงานเพิ่มการยอมรับของชุมชนในพื้นที่ที่มีการสร้างโรงไฟฟ้าชีวมวล การนำขยะไปเป็นเชื้อเพลิงเพื่อผลิตไฟฟ้า ช่วยลดผลกระทบที่มีต่อสุขภาพประชาชนอันเกิดจากมลพิษขยะ  
  การส่งเสริมการติดตั้งโซลาร์รูฟเสรี เพิ่มการพึ่งพาตนเอง สร้างอุตสาหกรรมต่อเนื่อง และ  
  การปรับโครงสร้างการใช้พลังงานภาคขนส่ง ส่งเสริมการใช้เชื้อเพลิงชีวภาพจะนำไปสู่การสร้างรายได้ให้กับเกษตรกร
* **ด้านการอนุรักษ์และการใช้พลังงานอย่างมีประสิทธิภาพ** ลดต้นทุนพลังงานในภาคอุตสาหกรรมได้ไม่น้อยกว่า 2,600 ล้านบาท ภายในปี 2565 และประหยัดงบประมาณภาครัฐเกือบ 8,000  
  ล้านบาท กระตุ้นการลงทุนอุตสาหกรรมที่เกี่ยวข้องกับการอนุรักษ์และประหยัดพลังงาน เกิดการ จ้างงาน สร้างผู้เชี่ยวชาญ บุคลากรด้านการอนุรักษ์พลังงานเป็นจำนวนมาก
* **ด้านเทคโนโลยี นวัตกรรม และโครงสร้างพื้นฐาน** ประเทศมีทิศทางการลงทุนยานยนต์ไฟฟ้าและระบบกักเก็บพลังงาน นำไปสู่โอกาสสร้างฐานการลงทุนและการจ้างงาน และการนำระบบ  
  กักเก็บพลังงานมาใช้ในการพัฒนาระบบโครงข่ายไฟฟ้าของประเทศ จะเพิ่มประสิทธิภาพการใช้พลังงาน และลดภาระของภาครัฐในการลงทุนด้านโครงสร้างพื้นฐานพลังงาน

**ตารางแสดงการสรุปรายละเอียด 17 ประเด็นปฏิรูปด้านพลังงาน**

เอกสารแนบ

| **ประเด็น** | **สาระสำคัญ** | **หน่วยงาน** |
| --- | --- | --- |
| **ปฏิรูปประเทศด้านการบริหารจัดการพลังงาน** | |  |
| **1. ปฏิรูปองค์กร** | |  |
| 1.1 ปรับโครงสร้างองค์กร | * ปรับโครงสร้างองค์กรด้านพลังงานให้มีประสิทธิภาพ ปรับโครงสร้างองค์กรรองรับ PSC (แยกงานด้านกำกับและดำเนินงาน) | * พน. (ชธ.) |
| 1.2 สร้าง Code of Conduct หน่วย นโยบาย-กำกับ-ปฏิบัติ | * จัดทำ Code of Conduct สร้างความชัดเจนและลดความซ้ำซ้อนในการดำเนินงาน * มี Code of Conduct และดำเนินการได้ใน 2 ปี | * พน. (สป.)/ปตท./กฟผ./ สำนักงาน กกพ. * ก.พ.ร. |
| * 1. สร้าง One-Stop- Service | * ปรับกฎหมายจัดตั้ง OSS “จัดตั้งโรงงานไฟฟ้าและก๊าซธรรมชาติ” โดยสำนักงาน กกพ. จัดหางบและบุคลากรในการดำเนินการ * การปรับกระบวนการจัดทำและอนุมัติการประเมินสิ่งแวดล้อมระดับยุทธศาสตร์ (SEA) การวิเคราะห์ผลกระทบสิ่งแวดล้อม (EIA /EHIA) เสนอให้รัฐบาลกำหนดหน่วยงานที่เป็นอิสระและแหล่งเงินงบประมาณรับผิดชอบในการจัดทำ SEA , EIA และ EHIA เพื่อให้เกิดการยอมรับ ในทุกภาคส่วน นอกจากนี้ เห็นควรให้รัฐบาลสนับสนุนสำนักงานนโยบายและแผนทรัพยากรธรรมชาติและสิ่งแวดล้อมในการให้ความสำคัญในใบอนุญาตประกอบวิชาชีพของที่ปรึกษาเพื่อสร้างความโปร่งใสและน่าเชื่อถือให้กับกระบวนการศึกษาผลกระทบด้านสิ่งแวดล้อม | * สำนักงาน กกพ./พน. (พพ.)/กฟผ. * อก. (กรอ.)/ก.พ.ร./ทส. (สผ.) * มท. (กฟภ./กฟน.) * ทส. |
| **2. ศูนย์สารสนเทศพลังงานแห่งชาติ** | * พัฒนาระบบข้อมูลและสารสนเทศด้านพลังงานเชื่อมโยงระบบสารสนเทศ (เชื่อมฐานข้อมูลกลาง /เชื่อมหน่วยงานผ่าน GIN) และจัดตั้ง ศูนย์สารสนเทศพลังงานแห่งชาติ * ฐานข้อมูล สมบูรณ์และมีมาตรฐานเดียวกัน เชื่อมโยงระบบและมีศูนย์ภายใน 2 ปี | * พน.(สป./สนพ./พพ./ชธ./ธพ.) |
| **3. สร้างธรรมาภิบาล** | |  |
| 3.1 ปฏิรูปให้ภาคประชาชน มีส่วนร่วมในการให้ข้อเสนอแนะต่อรัฐอย่างเป็นทางการ | * แต่งตั้งคณะกรรมการภาคประชาสังคม ให้ความเห็นและเสนอแนะต่อนโยบายพลังงานภายใต้คำสั่ง รมว.พน. โดยมีตัวแทนผู้มีส่วนได้เสีย คือ ผู้ใช้ ผู้ผลิต และนักวิชาการ * จัดตั้งคณะกรรมการภาคประซาสังคมใน 1 ปี | * พน. (สป.) |
| * 1. กลไกการจัดตั้งโรงไฟฟ้า ที่ประชาชนและภาครัฐ ทุกภาคส่วนร่วมกัน | * การจัดตั้งโรงไฟฟ้าขนาดใหญ่มีเงื่อนไขว่าต้องมีการพิจารณากำหนดพื้นที่ตั้งโรงไฟฟ้าที่ประชาชนมีส่วนร่วมในการนำเสนอ ผ่านการรับรองระดับจังหวัด และคณะกรรมการที่เกี่ยวข้อง * จัดตั้งคณะกรรมการ และดำเนินการให้ได้พื้นที่จัดตั้งโรงไฟฟ้าที่ประชาชนใน 2 ปี | * พน. (สป.) /สำนักงาน กกพ./กฟผ. * มท. (สป./ปค./อปท.) |
| 3.3 การจัดสรรค่าภาคหลวง สู่ชุมชน | * เพิ่มสัดส่วนรายได้ให้พื้นที่ผลิตฯ และพื้นที่ทั่วประเทศเน้นกระจายลงสู่ อบต./เทศบาล และจังหวัดที่ได้รับผลกระทบโดยตรงและกระจายสู่ อบต. ทั่วประเทศในฐานะปิโตรเลียมเป็นของรัฐ * แก้กฎหมายการจัดสรรค่าภาคหลวงให้เหมาะสมภายใน 3 ปี | * นร. (คกก.อปท.) / มท. (ปค.) * พน. (ชธ.) |
| 3.4 สร้างระบบธรรมาภิบาล ในการบริหารจัดการอย่าง เท่าเทียมทุกองค์กร | * ลดความทับซ้อนในการดำรงตำแหน่งรัฐวิสาหกิจ และเข้าร่วมดำเนินงานภายใต้ภาคีเครือข่ายองค์กรเพื่อความโปร่งใสในอุตสาหกรรมการจัดการทรัพยากรธรรมชาติ (The Extractive Industries Transparency Initiative: EITI) โดยเข้าร่วม EITI ภายใน 3 ปี * ปฏิรูปกฎหมายให้มีการกำหนดบทบาท NGOs และประชาชนในกระบวนการรับฟังความคิดเห็น ให้มีผลบังคับใช้ในประเด็นสำคัญเกี่ยวกับกระบวนการรับฟังความคิดเห็นประชาชน โดยให้น้ำหนักความสำคัญกับกลุ่มเป้าหมายหรือประชาชนที่อยู่ในพื้นที่ซึ่งเป็นผู้ที่จะได้รับผลกระทบเป็นหลัก ภายใน 2 ปี * ส่งเสริมวิสาหกิจเพื่อสังคมนำร่องภายใน 2 ปี | * พน. (ชธ.) /ปตท./กฟผ. * พน. (สป.) /นร.(สป) * พน. (สป.) /อก. (กนอ.) |
| **ปฏิรูปประเทศด้านพลังงานด้านไฟฟ้า** | |  |
| **4. ปฏิรูปโครงสร้างแผนพัฒนากำลังการผลิตไฟฟ้า (PDP)** | * จัดทำ PDP ใหม่ที่คํานึงถึงความสมดุลรายภาค ปรับปรุงอัตราค่าไฟฟ้า และมุ่งเพิ่มความมั่นคงระบบไฟฟ้าสำหรับจุดที่มีความเสี่ยงและ มีความสำคัญต่อประเทศชาติ โดยประเด็นที่ต้องพิจารณา อาทิกำหนดสัดส่วนเชื้อเพลิงที่สมดุลและความเสี่ยงของการจัดหาเชื้อเพลิง ทั้งระบบ ความสามารถพึ่งพาตนเองของประเทศในการผลิตไฟฟ้า กำลังผลิตสำรองที่เหมาะสม ผลกระทบต่อสิ่งแวดล้อม กระจายระบบผลิตและบริหารแหล่งเชื้อเพลิงตามภูมิภาค ผลิตไฟฟ้าใช้เองของผู้ใช้ไฟฟ้า (Prosumer) ข้อมูลระบบส่งไฟฟ้าเพื่อความมั่นคงและประสิทธิภาพ ด้านระบบไฟฟ้า โครงสร้างค่าไฟฟ้าทั้งระบบ นำ TOU มาใช้สำหรับกิจการทุกประเภท * ศึกษาข้อมูลสำคัญ 1 ปี จัดทำ PDP ใหม่ ภายใน 2 ปี หน่วยงานนำแผนไปดำเนินการตั้งแต่ปีที่ 3 | * พน. (สนพ./พพ.) /กฟผ. /สำนักงาน กกพ. * มท. (กฟน./กฟภ.) |
| **5. ปฏิรูปส่งเสริมกิจการไฟฟ้าเพื่อเพิ่มการแข่งขัน** | * การส่งเสริมกิจการไฟฟ้าเพื่อเพิ่มการแข่งขันสำหรับการใช้พลังงานทดแทนในระดับชุมชนและครัวเรือน กำหนดจัดทำร่างระเบียบ การส่งเสริมกิจการไฟฟ้าเพื่อเพิ่มการแข่งขันที่ใช้พลังงานทดแทน และประกาศใช้ ภายใน 2 ปี * เสนอแนะรูปแบบการปรับปรุงกิจการไฟฟ้าทั้งระบบเพื่อรองรับรูปแบบกิจการไฟฟ้าที่เปลี่ยนแปลงไป เช่น Prosumer/ Retail/ TPA ที่เกิดขึ้น ส่งผลให้โครงสร้างกิจการไฟฟ้าของประเทศไทยต้องปรับตัวอย่างหลีกเลี่ยงไม่ได้ จึงต้องเร่งกำหนดรูปแบบโครงสร้างกิจการไฟฟ้าที่เหมาะสมกับประเทศไทย โดยจะศึกษาการปรับปรุงกิจการไฟฟ้าทั้งระบบ ภายใน 1.5 ปี | * พน. (สนพ./พพ.)/กฟผ. /สำนักงาน กกพ. * มท. (กฟน./กฟภ.) |
| **6. โครงสร้างการบริหาร กิจการไฟฟ้า** | * บูรณาการการทำงานร่วมสามการไฟฟ้า ศึกษาความเหมาะสม วิเคราะห์ข้อดี ข้อเสีย การส่งเสริมและจัดทำระเบียบและกฎเกณฑ์สำหรับ Third Party Access ของระบบส่งและระบบจำหน่าย รวมถึงการส่งเสริมกิจการจำหน่าย (Retail) เพื่อส่งเสริมให้มีการแข่งขันกัน มากยิ่งขึ้นในระบบไฟฟ้า * กำหนดให้มีระเบียบ TPA ของระบบส่งและระบบจำหน่าย และส่งเสริมกิจการจำหน่าย (Retail) ภายใน 1 ปี | * พน. (สนพ.) /กฟผ. /สำนักงาน กกพ. * มท. (กฟน./กฟภ.) |
| **ปฏิรูปประเทศด้านปิโตรเลียมและปิโตรเคมี** | |  |
| **7. ปฏิรูปด้านก๊าซธรรมชาติ** | * จัดหาก๊าซธรรมชาติให้มีความต่อเนื่องและไม่เกิดการหยุดชะงัก * พัฒนาโครงสร้างพื้นฐานทางพลังงานที่เกี่ยวข้องกับก๊าซธรรมชาติ * นำก๊าซธรรมชาติมาใช้ประโยชน์อย่างต่อเนื่อง * ส่งเสริมให้เกิดการแข่งขันในการประกอบธุรกิจพลังงาน * สร้างโอกาสให้ประเทศไทยเป็นศูนย์กลางการ ซื้อ-ขาย LNG ของภูมิภาค โดยศึกษาการพัฒนาให้ประเทศไทยเป็น Regional LNG Hub ภายใน 1 ปี | * พน. (ชธ./สนพ.) /สำนักงาน กกพ./ปตท. |
| **8. การพัฒนาปิโตรเคมีระยะที่ 4** | * พัฒนาอุตสาหกรรมแปรรูปพลาสติกและเคมีภัณฑ์เพื่อสร้างมูลค่าเพิ่ม สนับสนุนการใช้ local content และการค้าการลงทุนในพื้นที่เศรษฐกิจชายแดน ให้สิทธิประโยชน์ในการลงทุนผลิตปิโตรเคมีชนิดพิเศษ และผลิตภัณฑ์ขั้นปลายที่มีมูลค่าสูง กำหนดจัดทำแผน การพัฒนา ภายใน 2 ปี * พัฒนาอุตสาหกรรมปิโตรเคมีระยะที่ 4 ในพื้นที่ชายฝั่งทะเลตะวันออก ให้มีการลงทุนอุตสาหกรรมปิโตรเคมีต้นน้ำ และการปรับปรุง โรงกลั่นเพื่อผลิตวัตถุดิบปิโตรเคมี ทบทวนการจัดสรรสัดส่วนและเพดานการปล่อยมลพิษทางอากาศ ให้สิทธิประโยชน์ ปรับปรุงโครงสร้างพื้นฐาน/สาธารณูปโภค สนับสนุนการวิจัย/พัฒนาและการลงทุนโรงงานต้นแบบ (Pilot Plant) พัฒนาและเตรียมคนเพื่อ รองรับ โดยให้จัดทำแผนการพัฒนาที่สามารถดำเนินการได้ทันทีในพื้นที่ชายฝั่งทะเลภาคตะวันออกภายใน 2 ปี * กำหนดพื้นที่ใหม่สำหรับการพัฒนาอุตสาหกรรมปิโตรเคมีระยะยาว ศึกษาเพื่อกำหนดกรอบแผนการพัฒนาอุตสาหกรรมปิโตรเคมี ระยะที่ 4 ในระยะยาว | * พน.(สนพ.) * สศช. * อก. * EEC |
| **ปฏิรูปประเทศด้านพลังงานทดแทนเพื่อการส่งเสริมการแข่งขันและสร้างมูลค่าเพิ่มทางเศรษฐกิจ** | |  |
| **9. ระบบการบริหารจัดการเชื้อเพลิงไม้โตเร็วสำหรับโรงไฟฟ้าชีวมวล** | * เพิ่มประสิทธิภาพการจัดการเชื้อเพลิงชีวมวลไม้โตเร็ว เพื่อสร้างความมั่นคงระบบไฟฟ้า สร้างพืชเศรษฐกิจใหม่ และสนับสนุนการเพิ่มรายได้กับชุมชน โดยบูรณาการข้อมูลที่เกี่ยวข้องกับการปลูกไม้โตเร็วร่วมกับหน่วยงานที่เกี่ยวข้อง กำหนดพื้นที่สำหรับปลูกไม้โตเร็ว (ระยะแรก พิจารณาพื้นที่ปลูกใกล้โรงไฟฟ้าเดิมที่มีเชื้อเพลิงไม่เพียงพอก่อน) สนับสนุนกล้าไม้ สนับสนุนการตั้งวิสาหกิจชุมชน ผลิตเชื้อเพลิงชีวมวลไม้โตเร็ว กำหนดมาตรฐานและราคากลางของเชื้อเพลิง สนับสนุนโรงไฟฟ้า Non-Firm ให้จ่ายไฟฟ้าแบบ Firm และปลูกไม้โตเร็วทดแทนในส่วนที่ตัดไปใช้งาน | * พน. (พพ.)/กฟผ. * กษ. (กวก./พด./กสส./สปก.)/มท. (อปท./กฟน./กฟภ.) /ทส. (สป./ปม.)/วท.(วว./GISTDA)/อก. (สมอ./กรอ.) |
| **10. ส่งเสริมและขจัดอุปสรรค ในการนำขยะมูลฝอยไปเป็นเชื้อเพลิงเพื่อผลิตไฟฟ้า** | * แก้ปัญหาด้านขยะ สร้างความมั่นคงระบบไฟฟ้า และสนับสนุนการเพิ่มรายได้กับชุมชน โดยประสานหน่วยงานเกี่ยวข้องออกมาตรการสนับสนุนรวบรวมขยะให้เป็นศูนย์ (Cluster) กำหนดอัตราค่ากำจัดให้เหมาะสม พิจารณาปริมาณและราคารับซื้อ VSPP และ SPP ในระยะยาว ซื้อไฟฟ้าจากพลังงานขยะตามความพร้อมของแต่ละท้องถิ่น ปรับปรุง กฎระเบียบให้มีความคล่องตัว * กำหนดให้มีกฎหมายบังคับใช้วิธีการแยกขยะ การขนส่ง การจัดเก็บ ภายใน 2 ปี | * พน. (พพ./สนพ.)/สำนักงาน กกพ. * ทส./มท./กค. |
| **11. ส่งเสริมการติดตั้งโซลาร์รูฟเสรี** | * ปรับปรุงกฎหมาย ระเบียบ มาตรการสนับสนุนการติดตั้งโซลาร์รูฟเสรีและมีแนวทางสนับสนุน มาตรฐาน การบริหารจัดการ โดยกำหนด KPI ว่าภายใน 5 ปี จะมีการติดตั้งโซลาร์รูฟได้อย่างแพร่หลายทั้งบนหลังคาบ้าน และอาคารพาณิชย์ มีกฎหมาย ระเบียบ ประกาศต่างๆ เพื่อรองรับ อำนวยความสะดวกในการติดตั้งโซลาร์รูฟอย่างเสรีที่ลดขั้นตอน ลดเวลา ลดค่าใช้จ่ายได้มากกว่าปัจจุบัน และมีการให้บริการแบบ One Stop Service ในการขออนุญาตติดตั้งโซลาร์รูฟ | * พน. (พพ./สนพ.)/สำนักงาน กกพ. * มท. (กฟน./กฟภ.) / อก. (กรอ.) |
| **12. โครงสร้างการใช้พลังงานภาคขนส่ง ระยะ 20 ปี** | * สร้างกรอบโครงสร้างการใช้พลังงานภาคขนส่งที่เหมาะสมของประเทศ เพื่อกำหนดนโยบายที่เกี่ยวข้องทั้งด้านเกษตร การลงทุนอุตสาหกรรมเชื้อเพลิงชีวภาพ โรงกลั่น และยานยนต์โดยการปรับข้อมูลให้ทันสถานการณ์ กำหนดโครงสร้างการใช้พลังงานภาคขนส่ง | * พน. (สนพ./พพ./ธพ.) * อก./กษ./วท./พณ. |
| **ปฏิรูปประเทศด้านการอนุรักษ์พลังงานและการใช้พลังงานอย่างมีประสิทธิภาพ** | |  |
| **13. ส่งเสริมการอนุรักษ์พลังงานและการใช้พลังงานอย่างคุ้มค่าในกลุ่มอุตสาหกรรม** | * ส่งเสริมการอนุรักษ์พลังงานและการใช้พลังงานอย่างคุ้มค่าในกลุ่มอุตสาหกรรมร่วมกับกระทรวงอุตสาหกรรม อาทิ การเพิ่มประสิทธิภาพหม้อน้ำ เพิ่มประสิทธิภาพระบบไอน้าสาหรับโรงไฟฟ้าชีวมวล ยกระดับประสิทธิภาพพลังงานหม้อต้ม ออกข้อบัญญัติ Factory Energy Code และกำหนดมาตรการและแนวทางให้โรงงานขยายผลการปรับปรุงเครื่องจักรและอุปกรณ์ ตั้งเป้าลดค่าใช้จ่ายด้านพลังงานได้ไม่น้อยกว่า 2,600 ล้านบาท ภายในปี 2565 | * พน. (พพ./กองทุนอนุรักษ์ฯ) * อก. (กรอ./BOI) |
| **14. การใช้ข้อบัญญัติเกณฑ์มาตรฐานอาคารด้านพลังงาน (Building Energy Code: BEC)** | * เร่งนำ "ร่างกฎกระทรวงกำหนดประเภท หรือขนาดของอาคาร และมาตรฐาน หลักเกณฑ์ และวิธีการในการออกแบบอาคารเพื่อการอนุรักษ์พลังงาน พ.ศ. ..." เสนอ กพช. เตรียมการปรับปรุงกฎกระทรวงและระเบียบต่างๆ เพื่อยกระดับมาตรฐานอาคารอนุรักษ์พลังงานให้เข้มข้นขึ้นทุกๆ 5 ปี * กำหนดให้ ปี 2561 กฎกระทรวงกำหนดประเภท หรือขนาดของอาคาร และมาตรฐาน หลักเกณฑ์ และวิธีการในการออกแบบอาคาร เพื่อการอนุรักษ์พลังงาน พ.ศ. ... ประกาศในราชกิจจานุเบกษา และมีการบังคับใช้ในอาคาร ปี 2562 ขนาด 10,000 ตรม. ขึ้นไป ปี 2563 ขนาด 5,000 ตรม.ขึ้นไป และปี 2564 ขนาด 2,000 ตรม. ขึ้นไป | * พน. (พพ.) * มท. (ยผ.) |
| **15. การใช้มาตรการบริษัทจัดการพลังงาน (ESCO) สำหรับหน่วยงานภาครัฐ** | * ให้กระทรวงพลังงานยกร่างกฎหมายสำหรับรูปแบบธุรกิจ ESCO มาใช้กับภาครัฐ แต่ต้องไม่กระทบต่อระเบียบการจัดซื้อจัดจ้างอื่นให้เสนอคณะรัฐมนตรีเพื่อเห็นชอบในหลักการ โดยให้มีแนวทาง หลักเกณฑ์ เงื่อนไขในการดำเนินการใช้กลไกบริษัทจัดการพลังงานในหน่วยงานภาครัฐเสนอคณะรัฐมนตรีให้ความเห็นชอบหลักการ ภายใน 1 ปี และมีระเบียบวิธีปฏิบัติกลางเพื่อขับเคลื่อนกลไกบริษัทจัดการพลังงานในหน่วยงานภาครัฐ และเริ่มนำไปปฏิบัติจริงใน 2565 | * พน. (พพ./กองทุนอนุรักษ์ฯ) * สงป./กค. (บก.) |
| **ปฏิรูปประเทศด้านเทคโนโลยี นวัตกรรม และโครงสร้างพื้นฐานพลังงาน** | |  |
| **16. ส่งเสริมยานยนต์ไฟฟ้า ในประเทศไทย** | * เพื่อให้ประเทศไทยมีทิศทางและความชัดเจนนโยบายพัฒนาอุตสาหกรรมยานยนต์ไฟฟ้า สร้างความเชื่อมั่นการลงทุน และสามารถวางแผนด้านพลังงานเพื่อรองรับได้อย่างมีประสิทธิภาพ จะต้องดำเนินการ จะต้องจัดตั้งคณะกรรมการระดับชาติศึกษากำหนดทิศทาง การพัฒนายานยนต์ไฟฟ้าที่ชัดเจน ประกาศเป้าหมายการพัฒนาและการใช้ยานยนต์ไฟฟ้า ปรับปรุงแผนด้านพลังงานและการจัดหาพลังงานเพื่อรองรับ จัดทำแผนปฏิบัติการ และจัดทำแนวทางสนับสนุนการเปลี่ยนผ่านอุตสาหกรรมยานยนต์ให้ภาคเอกชน | * พน (สนพ.) * อก./วท. |
| **17. ส่งเสริมเทคโนโลยี ระบบการกักเก็บพลังงาน** | * เพื่อให้ประเทศไทยมีทิศทางการส่งเสริมการลงทุน และมีการนำระบบกักเก็บพลังงาน มาใช้พัฒนาโครงข่ายไฟฟ้าของประเทศอย่างเป็นรูปธรรม โดยจัดตั้งจัดตั้งคณะกรรมการร่วมภาครัฐ เอกชน และนักวิชาการ ภายใต้ กพช. ศึกษาโอกาสและความเป็นไปได้ในการส่งเสริม การลงทุนอุตสาหกรรมการผลิตระบบกักเก็บพลังงาน เป็นอุตสาหกรรมอนาคตของประเทศ และการกำหนดแผนการนำมาใช้ในระบบ สายส่งในภาคพลังงาน จัดทำแผนปฏิบัติการเพื่อส่งเสริมอุตสาหกรรมระบบกักเก็บพลังงาน และปรับปรุงการวางแผนด้านพลังงาน ได้แก่ PDP, EEP ให้มีการนำระบบกักเก็บพลังงานมาใช้ในระบบโครงข่ายไฟฟ้าของประเทศ | * พน (สนพ.) * อก./วท. |